Avainsanat

Tiivistelmä



Avainsanat

1. Yhteisön tavaramerkki – Menettelysäännökset – Tosiseikkojen tutkiminen viran puolesta – Uuden tavaramerkin rekisteröinti – Perusteellisen tutkimisen vaatimus

(Neuvoston asetuksen N:o 40/94 74 artiklan 1 kohdan ensimmäinen virke)

2. Yhteisön tavaramerkki – Muutoksenhakumenettely – Valitus, joka on tehty asian ensimmäisenä oikeusasteena ratkaisseen SMHV:n yksikön päätöksestä ja joka on siirretty valituslautakuntaan – Valituksen tutkiminen valituslautakunnassa – Sellaisten lisäselvitysten huomioon ottaminen, jotka on esitetty valituksen perusteet sisältävän kirjelmän jättämiselle asetetun määräajan päättymisen jälkeen

(Neuvoston asetuksen N:o 40/94 59 artikla ja 74 artiklan 2 kohta)

3. Yhteisön tavaramerkki – Yhteisön tavaramerkin määritelmä ja hankkiminen – Ehdottomat hylkäysperusteet – Tavaramerkit, jotka muodostuvat yksinomaan sellaisista merkeistä tai merkinnöistä, joita voidaan käyttää osoittamaan tavaran ominaisuuksia – Sanamerkki ROCKBASS

(Neuvoston asetuksen N:o 40/94 7 artiklan 1 kohdan c alakohta)

Tiivistelmä

1. Yhteisön tavaramerkistä annetun asetuksen N:o 40/94 74 artiklan 1 kohdan ensimmäisestä virkkeestä johtuu, että sisämarkkinoiden harmonisointiviraston (tavaramerkit ja mallit) tavaramerkin rekisteröintimenettelyssä suorittaman tutkimisen on oltava tiukkaa ja kattavaa, jotta vältettäisiin tavaramerkkien perusteeton rekisteröinti. Edelleen on oikeusvarmuuteen ja hyvään hallintotapaan liittyvistä syistä varmistuttava siitä, ettei sellaisia tavaramerkkejä rekisteröidä, joiden käyttö voitaisiin menestyksekkäästi riitauttaa tuomioistuimissa.

(ks. 20 kohta)

2. Yhteisön tavaramerkistä annetun asetuksen N:o 40/94 59 artiklan kolmannen virkkeen mukaan tutkijoiden päätöksistä valitettaessa valituksen perusteet sisältävä kirjelmä on jätettävä neljän kuukauden kuluessa päätöksen tiedoksiantamisesta.

Tätä säännöstä ei tulisi tulkita sillä tavoin, että se estää ehdottomaan hylkäysperusteeseen liittyvän valituksen tutkimisen aikana toimitettujen uusien seikkojen tai todisteiden huomioon ottamisen valituksen perusteiden esittämiselle asetetun määräajan päättymisen jälkeen. Asetuksen N:o 40/94 74 artiklan 2 kohdassa, jossa säädetään, että sisämarkkinoiden harmonisointivirasto (tavaramerkit ja mallit) voi olla ottamatta huomioon tosiseikkoja, joihin osapuolet eivät ole vedonneet määräajassa, tai todisteita, joita ei ole esitetty määräajassa, annetaan itse asiassa valituslautakunnalle harkintavaltaa, mitä tulee tämän määräajan päättymisen jälkeen esitettyjen lisäselvitysten huomioon ottamiseen.

Sikäli kuin ehdottomien hylkäysperusteiden tutkimiseen liittyvä menettely valituslautakunnassa ei sisällä erityistä määräaikaa, jonka jälkeen osapuolet eivät enää voi perustellusti vedota uusiin tosiseikkoihin tai esittää täydentäviä perusteluita, valituslautakunnan on tutkittava mahdollinen täydentävä kirjelmä vakuuttuakseen vähintäänkin siitä, että se ei sisällä uusia tosiseikkoja tai todisteita, jotka on tutkittava mainitun 74 artiklan 2 kohdan perusteella, ellei valituslautakunta ole tehnyt päätöstään saadessaan täydentävän kirjelmän, jolloin sitä ei voida enää ottaa aineellisesti huomioon. On myös katsottava, että SMHV ei voi tyytyä väittämään, että sen hallinnolliseen organisaatioon liittyvät seikat eivät ole mahdollistaneet kyseisen kirjelmän saattamista valituslautakunnan tietoon.

(ks. 28–31 kohta)

3. Sanamerkki ROCKBASS, jonka rekisteröintiä on haettu tavaroille, jotka vastaavat kuvauksia ”äänitekniikkalaitteet, miksauspöydät, äänitehostelaitteet, vahvistimet, kaiuttimet, aktiivikaiuttimet (Combot); edellä mainittujen tuotteiden mukaan muotoillut kotelot, laukut ja kassit”, ”soittimet, erityisesti kitarat, sähkökitarat, bassokitarat, akustiset kitarat, kitaratarvikkeet, nimittäin kielet, otenauhat, viritystapit ja hihnat; edellä mainittujen tuotteiden mukaan muotoillut kotelot, laukut ja kassit” ja ”kotelot, laukut ja kassit”, jotka kuuluvat Nizzan sopimuksen mukaisiin luokkiin 9, 15 ja 18, kuuluu yhteisön tavaramerkistä annetun asetuksen N:o 40/94 7 artiklan 1 kohdan c alakohdassa säädetyn kiellon soveltamisalaan sikäli kun yhteys mainitun merkin ja kaikkien rekisteröintihakemuksessa mainittujen tavaroiden ominaisuuksien välillä on englanninkielisen kohdeyleisön, joka koostuu ammatti‑ ja harrastelijamuusikoista, jotka soittavat musiikkia mutta joilla ei välttämättä ole erityisiä teknisiä tietoja, näkökulmasta katsottuna riittävän läheinen.

(ks. 52, 53 ja 75 kohta)